**VEDTEKTER FOR RUSELØKKA/SKILLEBEKK BEBOERFORENING**

§ 1. MEDLEMSSKAP

Ruseløkka/Skillebekk beboerforening er en tverrpolitisk forening for alle beboere i det naturlig avgrensede området sør for Henrik Ibsens gate, øst for Leiv Eriksons gate, nord for Filipstadveien og vest for Ruseløkkveien/Cort Adelers gate/Munkedamsveien.

Personer som bor utenfor dette området kan opptas som støttemedlemmer uten stemmerett.

Som medlemmer regnes hovedmedlemmer, husstandsmedlemmer og en representant for hver enhet i et sameie/borettslag som har tegnet sameiemedlemsskap.

§ 2. FORMÅL

Foreningens formål er å ivareta beboernes interesser for å bedre og styrke bomiljøet. Foreningen skal så vidt mulig samarbeide med andre velforeninger, aksjonsgrupper og institusjoner i saker hvor vi har felles interesser.

§ 3. KONTINGENT

Generalforsamlingen fastsetter medlemskontingent etter forslag fra styret, for henholdsvis enkeltpersoner og borettslag/sameier.

§ 4. GENERALFORSAMLING

Foreningens øverste myndighet er generalforsamlingen som holdes en gang hvert år innen utgangen av juni. Tid og sted for generalforsamling blir kunngjort på hjemmesidene [www.ankern.org](http://www.ankern.org), på foreningens Facebookside og gjennom email. Dette skjer med minst 3 ukers varsel. Medlemmer kan fremme forslag til nye styremedlemmer og punkter de ønsker stemt over innen 2 uker før generalforsamlingen.

På generalforsamlingen vil det redegjøres for aktuelle saker som er under arbeid eller har blitt arbeidet med siden forrige generalforsamling. Også regnskap og medlemstall blir gjennomgått.

Generalforsamlingen er beslutningsdyktig ved de frammøtte, stemmeberettigede medlemmene.

§ 5. EKSTRAORDINÆR GENERALFORSAMLING

Det skal innkalles til ekstraordinær generalforsamling hvis styret eller minst 25 medlemmer finner det nødvendig.

Ekstraordinær generalforsamling kunngjøres snarest mulig, og senest innen 4 uker etter at kravet er framsatt skriftlig til styret, og kan bare behandle saker som er kunngjort i innkallingen. Slik innkalling kunngjøres på samme måte som en ordinær generalforsamling, med minimum 3 ukers varsel.

Ekstraordinær generalforsamling er beslutningsdyktig ved de frammøtte, stemmeberettigede medlemmene.

§ 6. STEMMERETT

På en generalforsamling kan medlemmene bare stemme ved personlig frammøte. Stemmerett har enhver som individuelt eller gjennom sitt borettslag har betalt kontingent for siste kalenderår, eller vært betalende medlem minst en måned.

§ 7. VOTERING

På generalforsamlingen treffes valg og beslutninger normalt ved alminnelig flertall. Ved stemmelikhet har møteleder, som er et av styremedlemmene, dobbeltstemme. Votering skal skje skriftlig om 3 eller flere stemmeberettigede forlanger det.

§ 8. DAGSORDEN

Dagsorden på generalforsamlinger skal inneholde årsberetninger, regnskap, valg, innkomne forslag og eventuelt. Saker under eventuelt kan diskuteres, men ikke voteres over.

§ 9. VALG

På generalforsamlingen velges foreningens styre.

Styret skal bestå av inntil 7 medlemmer med inntil 2 varamedlemmer. Styret utgjør også redaksjonen i Ankern.

Alle valgte tillitsmenn fungerer ett år.

§10. VOTERING I STYRET

Styrebeslutninger krever alminnelig flertall, ved stemmelikhet har ordstyrer dobbeltstemme. Styret er beslutningsdyktig når minst halve styret er tilstede.

§11. MEDLEMSMØTER

Styret innkaller til medlemsmøter etter behov eller hvis minst 10 medlemmer ber om det. Medlemsmøter innkalles via facebook, foreningens hjemmesider og pr epost, fortrinnsvis med minst 8 dagers varsel.

§12. VEDTEKTSENDRINGER

Endringer i disse vedtekter kan bare vedtas på ordinær generalforsamling og krever 2/3 flertall. Forslag til vedtektsendringer skal framsettes skriftlig til styret innen utgangen av januar.

§13. OPPLØSNING

Krav om oppløsning må framsettes på ordinær generalforsamling med 2/3 flertall. Endelig vedtak om oppløsning kan deretter fattes på ekstraordinær generalforsamling med alminnelig flertall.

Ved eventuell oppløsning skal foreningens aktiva anvendes til veldedige formål innen distriktet etter forslag som ved votering får alminnelig flertall.